TCCC พุ่งแรง 18% รับ 2 ผู้ถือหุ้นใหญ่ จ่อเทนเดอร์ 40 บ. สูงกว่ากระดาน
TCCC พุ่งแรง 18% ราคาแตะ 38.50 บ. ขานรับ 2 ผู้ถือหุ้นใหญ่ “Sojitz-ไอเอสทีเอส” จ่อเทนเดอร์หุ้นละ 40 บ. สูงกว่ากระดาน พร้อมเพิกถอนหุ้นออกตลาด
TCCC พุ่งแรง 18% รับ 2 ผู้ถือหุ้นใหญ่ จ่อเทนเดอร์หุ้นละ 40 บ. สูงกว่ากระดาน พร้อมเพิกถอนหุ้นออกตลาด
8 ก.พ. 2566

ผู้สื่อข่าวรายงานว่า วันนี้ (8 ก.พ.66) ราคาหุ้นบริษัท ไทยเซ็นทรัลเคมี จำกัด (มหาชน) หรือ TCCC ล่าสุด ณ เวลา 10:01 น. อยู่ที่ระดับ 38.50 บาท บวก 6 บาท หรือ 18.46% สูงสุดที่ระดับ 39 บาท ต่ำสุดที่ระดับ 38.50 บาท มูลค่าซื้อขาย 5.82 ล้านบาท

ทั้งนี้ราคาหุ้น TCCC ปรับตัวขึ้นคาดขานรับข่าว 2 ผู้ถือหุ้นรายใหญ่เตรียมเปิดเทนเดอร์หุ้น TCCC ในราคาหุ้นละ 40 บาท ซึ่งเป็นราคาสูงกว่ากระดานซื้อขายในปัจจุบัน ก่อนเพิกถอนหุ้นออกจากตลาดหลักทรัพย์ฯ
โดยวานนี้ (7 ก.พ.66) TCCC แจ้งผ่านสารสนเทศตลาดหลักทรัพย์ว่า ทางคณะกรรมการบริษัทฯ ได้รับหนังสือจาก Sojitz Corporation (Sojitz) และบริษัท ไอเอสทีเอส (ไทยแลนด์) จํากัด (ไอเอสทีเอส) ซึ่งเป็นผู้ถือหุ้นรายใหญ่ของ TCCC แจ้งความประสงค์ในการทำคําเสนอซื้อหลักทรัพย์ทั้งหมดของ TCCC เพื่อการเพิกถอนหลักทรัพย์ของบริษัทจากการเป็นหลักทรัพย์จดทะเบียนในตลาดหลักทรัพย์ฯ โดยมีคําเสนอซื้อในราคาหุ้นละ 40 บาท
ทั้งนี้ในปัจจุบัน Sojitz  ถือหุ้นใน TCCC จำนวน 256,833,457 หุ้น คิดเป็นสัดส่วน 43.92%  ขณะที่ไอเอสทีเอสถือหุ้นใน TCCC จำนวน 231,159,816 หุ้น คิดเป็นสัดส่วน 39.53% ของจำนวนหุ้นที่ออกจําหน่ายแล้วทั้งหมดของบริษัท ตามลำดับ หรือถือหุ้นรวมกันทั้งสิ้น 487,993,273 หุ้น คิดเป็นสัดส่วน 83.45% ของจำนวนหุ้นที่ออกจําหน่ายแล้วทั้งหมดของบริษัท